Нэхъ гъунэгъу зэхуохъу
КъБР-м и Дзэлыкъуэ, Шэрэдж районхэм 2017-2020 гъэхэм зэрызэдэлэжьэнум и программэм Iэ традзащ. Мы Iуэхур щекIуэкIар Дзэлыкъуэкъуажэщ.
Нэхъапэм зэгурыIуат щIыналъитIым я муниципальнэ зэпыщIэныгъэхэм зрагъэубгъуну. А жэрдэмыр къыхэзылъхьар Дзэлыкъуэ районым и щIыпIэ администрацэм и Iэтащхьэ Джатэ Руслант. КъыхэгъэщхьэхукIын хуейщ ар шэрэдж лъэныкъуэми гуапэу зэрыдиIыгъар. Зи гугъу тщIы зэгурыIуэныгъэм мы гъэм и мазаем Iэ щытрадзащ Къэщкъэтау жылагъуэм. Иджы, накъыгъэм и 20-м, ар щIагъэбы- дащ «Зыужьыныгъэм и программэкIэ». Дэфтэрым щыгъэуващ егъэджэныгъэм, щэнхабзэм, щIалэгъуалэ политикэм, узыншагъэр хъумэным, туризмэм, экономикэм, цIыхубэ хъыбарегъащIэ IэнатIэхэм ехьэлIа Iуэху куэд. Апхуэдэу нэхъ быдэу зызэпащIэнущ районитIым я унафэщIхэми.
Шэрэдж районым и делегацэр щрагъэблэгъащ Дзэлыкъуэ, Бахъсэн щIыналъэхэм я гъунапкъэм. Районым и администрацэм и Iэтащхьэ Муртазов Борисрэ самоуправленэмкIэ район Советым и унафэщIым и къалэнхэр зыгъэзащIэ Казиев Анатолийрэ зи пашэ хьэщIэхэм япэщIыкIэ ирагъэлъэгъуащ Малкэ шы завод цIэрыIуэр, Приречнэ къуажэм щыIэр. ИужькIэ Совхознэ къуажэм дэт Свято-Троицкэ цIыхубз къулъшырыфым зыщрагъэплъыхьащ.
Дзэлыкъуэ районым и администрацэм и Iэтащхьэ Джатэ Руслан и лэжьакIуэхэр и гъусэу хьэщIэхэм къащыIущIащ Дзэлыкъуэкъуажэ и утыку нэхъыщхьэм. Хэку зауэшхуэм хэкIуэдахэм я фэеплъым удз гъэгъахэр тралъхьа иужькIэ, зэIущIэм хэтхэр район администрацэм и унэм къыщыпсэлъащ. Администрацэм и Iэтащ-хьэм и къуэдзэ Дэхъушокъуэ Исмэхьил къахуеблэгъахэр щыгъуазэ ищIащ Дзэлыкъуэ районым и тхыдэм.
ИужькIэ псалъэ иратащ Муртазов Борис. Ар хэгъэрейхэм ехъуэхъуащ гъащIэм и сыт хуэдэ IэнатIэми ехъулIэныгъэхэр щаIэну, апхуэдэу къыхигъэщхьэхукIащ Шэрэдж районым щыщылэжьа зэманым Джатэ Руслан абы лъэужьыфI къызэрыщигъэнар.
Лъэныкъуэхэр фэеплъ тыгъэхэмкIэ зэхъуэжащ: хьэщIэхэм бысымхэм иратащ цым къыхэщIыкIа хьэпшып дахэ. Шэрэдж районым икIахэм къапэплъэрт нэгъуэщI тыгъэ — ахэр ягъэгуфIащ щIыпIэ педагогхэм ягъэхьэзырауэ я еджапIэ 12-ми ялъыса шахмат джэгупIэ стIол дахэхэр. ЗэрыгурыIуэгъуэщи, езы шахматхэри ядэщIыгъуу. Псори сэбэпышхуэ зыпылъ мы зэIущIэм щыгуфIыкIащ.
ЩОКЪУИЙ Iэминэ.
